SET บ่ายแกว่งแคบ-ไร้ปัจจัยหนุน-ระวังแรงขายทำกำไร!
SET เช้าแกว่งแคบ ฟากตลาดภูมิภาคเคลื่อนไหวแดบลบตามดาวโจนส์ จับตาปมเลื่อนชำระหนี้กรีซ-ผลการประชุมกนง.10 มิ.ย.นี้ แนวโน้มช่วงบ่ายคาดดัชนีแกว่งแคบต่อหลังไร้ปัจจัยหนุน แนวรับ 1,500 จุด แนวต้าน 1,515-1,520 จุด
8 มิ.ย. 2558

น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยถึงตลาดหุ้นไทยเช้านี้แกว่งตัวในกรอบแคบ ส่วนตลาดหุ้นภูมิภาคส่วนใหญ่จะอยู่ในแดนลบตามดาวโจนส์ โดยจับตาเรื่องของกรีซ แม้ว่าจะมีการเลื่อนชำระหนี้ก้อนแรกราว 300 ล้านยูโรออกไปเป็นจ่ายก้อนเดียวราว 1,500 ล้านยูโรในช่วงปลายเดือน มิ.ย. แต่ถือว่าไม่เป็นข่าวดี เนื่องจากระหว่างทางกรีซกับเจ้าหนี้ยังต้องเจรจากันอยู่หลังจากที่ยังไม่ได้ข้อตกลงร่วมกันออกมา
ส่วนตลาดบ้านเราได้ปรับตัวขึ้นเมื่อ 2 วันที่ผ่านมา โดยมองว่าเป็นเทคนิคเคิลรีบาวด์ ซึ่งการปรับตัวขึ้นเร็วทั้งที่ปัจจัยพื้นฐานไม่ได้มีอะไรใหม่เข้ามา อาจจะทำให้เกิดแรงขายทำกำไรได้บ้างโดยเฉพาะเมื่อดัชนีขึ้นมาอยู่เหนือระดับ 1,500 จุด
นอกจากนี้ ให้ติดตามการประชุมคณะกรรมการนโยบายการเงิน(กนง.)ในวันที่ 10 มิ.ย.นี้ ซึ่งคาดว่ากนง.จะคงอัตราดอกเบี้ยไว้ก่อน แต่ยังไม่ตัดโอกาสที่อาจจะมี Surprise ได้เหมือนกัน เพราะแบงก์ชาติอยากให้เงินบาทอ่อนค่าลงเพื่อที่จะได้ไปช่วยเรื่องส่งออก แต่ก็ได้เห็นแล้วว่ากนง.ลดอัตราดอกเบี้ยมา 2 ครั้งแล้ว และได้เห็นเงินบาทอ่อนค่าลงมาใกล้ 34 บาทต่อดอลลาร์แล้ว
แนวโน้มการลงทุนบ่ายนี้ คาดว่าตลาดจะแกว่งแคบถ้ายังไม่มีปัจจัยใหม่เข้ามา พร้อมแนะให้ระวังแรงขายทำกำไรด้วย โดยให้แนวรับ 1,500 จุด ส่วนแนวต้าน 1,515-1,520 จุด
 
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
BTS มูลค่าการซื้อขาย 859.70 ล้านบาท ปิดที่ 9.85 บาท เพิ่มขึ้น 0.20 บาท
TASCO มูลค่าการซื้อขาย 851.81 ล้านบาท ปิดที่ 21.00 บาท เพิ่มขึ้น 0.50 บาท
TIPCO มูลค่าการซื้อขาย 628.29 ล้านบาท ปิดที่ 14.10 บาท เพิ่มขึ้น 0.30 บาท
PTT มูลค่าการซื้อขาย 579.79 ล้านบาท ปิดที่ 343.00 บาท ลดลง 3.00 บาท
JAS มูลค่าการซื้อขาย 553.44 ล้านบาท ปิดที่ 6.05 บาท ลดลง 0.10 บาท
 
 
ที่มา: สำนักข่าวอินโฟเควสท์